**The Unicorns** foi unha banda de indie rock canadense procedente de Montreal. Formárona no ano 2000 Nicholas Thorburn (Nick Diamonds) e Alden Penner (Alden Ginger), aos que posteriormente se lles uniu Jamie Thompson (J'aime Tambeur) en decembro de 2003. O grupo anunciou a súa disolución a finais de 2004, e reuniríase brevemente para realizar un feixe de concertos en 2014.

Historia
--------

The Unicorns fundouse en Canadá en decembro do ano 2000. Os seus fundadores foron Nicholas Thorburn e Alden Penner, que se coñeceran no colexio en 1998. Alden era novo na súa clase de 10º grao e decidiu levar unha saia á escola, cousa que intrigou a Thorburn , que estaba en 12º grao, facéndose amigos. O dúo gravou un CD de nove temas titulado *Unicorns Are People Too*, que lanzaron en marzo de 2003 a través do seu propio selo Caterpillars of the Community. O lanzamento limitouse a 500 copias, pero posteriormemte foi amplamente distribuído a través de redes de intercambio de ficheiros e de páxinas de seareiros. Nesa época tamén gravaron un mini CD chamado *Three Inches of Blood*, que daban aos donos dos locais que organizaban os seus primeiros concertos. Anunciouse tamén un 7" compartido con Arcade Fire pero que nunca chegou a materializarse.

En xuño e xullo de 2003 a banda gravou o seu primeiro álbum de estudio, *Who Will Cut Our Hair When We're Gone?*, xunto co produtor Mark Lawson en Montreal. O disco conta con varios temas regravados de *Unicorns Are People Too* e nel colaboran músicos como Richard Reed Parry (Arcade Fire) e o batería Jamie Thompson, que se uniría posteriormente á banda como músico de xira ese mesmo ano. O álbum foi editado en novembro de 2003 a través de Alien8 Recordings en América do Norte e de Rough Trade en Europa, e recibiu excelentes críticas de, entre outras, *The Village Voice*, *NME*, e a revista en liña Pitchfork Media.

A banda xirou continuamente por América do Norte, Europa e Australia tras o lanzamento de *Who Will Cut Our Hair When We're Gone?*, realizando concertos con The Decemberists, The Fiery Furnaces, Hot Hot Heat, e Arcade Fire. Tamén se realizou un video promocional para a canción "Jellybones", que apareceu ocasionalmente no programa da MTV *120 Minutes*. En 2004, utilizouse metraxe de varias actuacións en directo para producir un vídeo promocional da canción "I Was Born (A Unicorn)". En maio de 2004 publicouse un EP titulado *The Unicorns: 2014* a través do selo de Seattle Suicide Squeeze. A banda fíxose coñecida polos seus caóticos concertos en directo, descritos como "indisciplinados, ás veces trascendentes, ás veces semellantes a rabechas".

Discografía
-----------

### Álbums

| Álbum | Ano | Selo |
| --- | --- | --- |
| *Unicorns Are People Too* | 2003 | autoeditado |
| *Who Will Cut Our Hair When We're Gone?* | 2003 | Alien8, Rough Trade |

Notas
-----

1. ↑  "Alien8 Recordings". *alien8recordings.com*. Arquivado dende o orixinal o 09 de maio de 2019. Consultado o 2019-05-16.
2. ↑  Jason Heller (1 April 2004). "Horn Again: The Unicorns resurrect the mystic rite of having fun". *Denver Westword*.
3. ↑  Mclaughlin, Virginia (2010-11-21). "The Indie Spotlight: UNDER CONSTRUCTION: The Unicorns". *The Indie Spotlight*. Consultado o 2023-10-15.
4. ↑  "The Unicorns :: News". *www.cs.mcgill.ca*. Consultado o 2023-10-15.
5. ↑  Lindsay, Cam (2017-04-10). "A Completely Biased Ranking of the 60 Best Canadian Indie Rock Songs of the 00s Part II". *Vice* (en inglés). Consultado o 2023-10-15.
6. ↑  "The Unicorns: Who Will Cut Our Hair When We're Gone?". *Pitchfork* (en inglés). Consultado o 2023-10-15.
7. ↑  "The Unicorns Can't Just Get Along". *exclaim!*. Consultado o 15 de outubro de 2023.

Véxase tamén
------------

### Ligazóns externas

* [ Páxina da banda]

|  |  |
| --- | --- |
| Control de autoridades | 
* Wd: Q3092145
* AllMusic: mn0000572720
* Discogs: 317587
* Genius: The-unicorns
* MusicBrainz: ID
* Songkick: 362115

 |